

**ИЗВЕШТАЈ О РАДУ ЗА 2023.**

Чачак, 22. 2. 2024.

Садржај:

1. Оснивање Центра за неговање традиције..................................................................2
2. Кадровска структура....................................................................................................2
3. Конституисање установе, Управни одбор и норматива............................................3
4. Програмске активности................................................................................................3
5. Едукативне радионице..................................................................................................4
* Школе – радионице фруле......................................................................................4
* Школе фолклора......................................................................................................4
* Пустовање вуне.......................................................................................................4
1. Сакупљање и бележење народног блага.....................................................................5
* Епитафи на надгробним споменицима од пешчара.............................................5
* Бројалице и дечје игре............................................................................................6
* Бојење вуне и памучних тканина материјалима из природе...............................7
1. Организација манифестација.......................................................................................7
2. Дом културе у Мрчајевцима.........................................................................................7
3. Остале програмске активности и садржаји.................................................................8
4. Сарадња са другим установама културе и удружењима............................................9

ОСНИВАЊЕ ЦЕНТРА ЗА НЕГОВАЊЕ ТРАДИЦИЈЕ

Центар за неговање традиције, Чачак основан је Одлуком Скупштине града на седници одржаној 23. 2. 2023. На истој седници именован је и вд директор. Ове одлуке постале су правоснажне 3. 3. 2023.

Правилник о организацији и систематизацији послова Центра за неговање традиције усвојен је 3. 7. 2023. Сагласност на Правилник градоначелник је потписао 18. 7. 2023.

Министарство државне управе и локалне самоуправе одобрило је, крајем јула, пријем у радни однос на неодређено време два радника са ВСС (пословни секретар, и уредник програма) и једног радника са ССС (организатор културних активности).

 Министарство финансија РС одобрило је проширење масе за плате у Буџету града Чачка за 2023. годину, почев од 15. септембра 2023, и то за четири радника колико је тренутно и запослено у Центру за неговање традиције.

 КАДРОВСКА СТРУКТУРА

 На основу добијених сагласности, Управни одбор Установе потписао је Уговор о раду са вд директором 18. 9. 2023, док су уговори са запосленима потписивани следећим редом:

- 20. септембар 2023. (организатор културних активности);

- 1. октобар 2023. (пословни секретар)

- 1. децембар 2023 (уредник програма).

Од 1. децембра 2023, на одређено време, примљена је чистачица за потребе Дома културе у Мрчајевцима којој је Уговор истекао 29. фебруара 2024, тако да, тренутно, у Мрчајевцима, нико не одржава Дом. Треба изнаћи средства да се овај уговор продужи јер, рецимо, месечно се у Дому културе Мрчајевци одржи преко 40 активности из области културе (пробе два фолклорна друштва, пробе фрулашке радионице, концерти, биоскопске и позоришне представе...).

Од 19. јануара 2024. преко Националне службе за запошљавање и програма ,,Моја прва плата“ примљен је етнолог – антрополог на период од девет месеци. Циљ овог програма, који је иницирала Влада РС, је да се младим, креативним људима пружи шанса да обаве стручну праксу, стекну неопходна искуства и оспособе за будући (самостални) рад.

 Према томе, тренутно је у Центру за неговање традиције запослено четворо

-2-

радника у сталном радном односу (три са ВСС и један са ССС) и један са ВСС преко програма ,,Моја прва плата“.

Правне и књиговодствено-финансијске послове за потребе Центра за неговање традиције, као и за остале установе културе у Чачку, обавља Стручна служба Културног центра, и треба рећи да то ради веома стручно, квалитетно и одговорно.

У првим месецима конституисања Центра за неговање традиције велики допринос дале су и стручне службе из градске управе града Чачка.

 УПРАВНИ ОДБОР, КОНСТИТУИСАЊЕ УСТАНОВЕ И НОРМАТИВА

На основу претходно изнетих података јасно је да је првих 7 – 8 месеци рада Центра за неговање традиције протекло у конституисању Установе, односно у изради нормативних аката неопходних за несметан и нормалан рад.

Управни одбор Центра за неговање традиције одржао је, током 2023, четири седнице на којима су усвојени Статут, Правилник о раду, Финансијски план, План рада за 2023, расписан конкурс за избор директора, разматрана систематизација и друга, текућа, питања од значаја за рад и конституисање Установе.

У читавом том периоду нико није био запослен у Центру за неговање традиције, укључујући и вд директора. Односно, сви послови, све активности обављане су волонтерски. О ,,правом“ раду, нормалном функционисању Установе може се говорити тек од како је почела да се попуњава систематизација, односно од 18. септембра 2023.

 Додуше, пре тога, одржано је неколико манифестација у сеоским срединама, које су од 2024. у званичном програму рада Центра, али, да поновимо, ту је реч о волонтерском раду, жељи да се помогне организаторима, успоставе контакти и позиционира Центар за неговање традиције као установа која доприноси и подстиче културни живот у сеоским срединама.

 ПРОГРАМСКЕ АКТИВНОСТИ

 Програмске активности Центра за неговање традиције, у периоду конституисања, и од 18. септембра до краја 2023. могу се поделити у четири сегмента:

1. Едукативне радионице за ученике, васпитаче и наставни кадар.
2. Сакупљање и бележење народног блага.
3. Организовање манифестација.
4. Организовање програма у Дому културе Мрчајевци.

-3-

ЕДУКАТИВНЕ РАДИОНИЦЕ

 Школе - радионице фруле:

 У сарадњи са Удружењем Етнос и КПЗ Чачак радиле су школе фруле у Мрчајевцима и Прислоници. Ове радионице води мајстор фруле Зоран Јевтић, а похађа их 17 полазника, иако их је у почетку било преко 30.

 Значајну подршку организацији ових школа фруле дају месне заједнице Прислоница и Мрчајевци, као и Сабор фрулаша Србије ,,Ој Мораво“.

 Треба истаћи да је Центар за неговање традиције свим полазницима бесплатно обезбедио фруле, као дар добротвора Милијана Илића из Канаде.

 У сарадњи са КУД ,,Фабрика резног алата“ почеле су са радом школе фруле у Горњој Горевници и Пријевору. Води их наставник музике Момчило Драгојевић.

 Подршку овим радионицама дале су основне школе ,,Степа Степановић“ из Горње Горевнице и ,,Божо Томић“ из Пријевора. Центар за неговање традиције се посебно захваљује директорима ових школа и наставном кадру на разумевању и помоћи у организацији.

 Школе фолклора:

 Покренуте су школе фолклора у Горњој Горевници (60 полазника), Пријевору (30 полазника) и Прељини (40 полазника). Суорганизатор је КУД ,,Фабрика резног алата“ под уметничким вођством кореографа Млађа Ристановића. Пробе се одржавају два пута седмично. Број полазника, зависно од здравственог билтена, школских и приватних обавеза, варира, али се усталио на неких 100 ученика који су већ имали јавне наступе (манифестација ,,Соколај“ у Соколићима).

 И за радионице фруле и за радионице фолклора важи правило да су бесплатне за све полазнике.

 У сарадњи са КУД ,,Дуле Милосављевић“ – Желе Центар је подржао још две радионице фолклора за децу из вртића у Слатини и Мрчајевцима. Ту се број полазника креће око 50.

 Пустовање вуне:

 У Центру за стручно усавршавање, крајем децембра, одржана је едукативна радионица пустовања вуне, старе, традиционалне технике израде предмета (чарапе, шалови, рукавице, џемпери, украси...) методом мокрог и сувог пустовања. Полазнице су биле васпитачице из чачанских вртића и учитељице из ОШ. Стручну помоћ, односно обуку, извеле су сараднице из удружења ,,Еко дизајн“, ,,Креативна јазбина“ и ,,Наше дрво“.

 Ове радионице наставиће се, односно већ су организоване у 2024, за жене Катрге, Јежевице, Остре, Вујетинаца и Горње Трепче.

-4-

 САКУПЉАЊЕ И БЕЛЕЖЕЊЕ НАРОДНОГ БЛАГА

 Епитафи на надгробним споменицима од пешчара:

 Надгробни споменици од пешчара представљају, како их је назвао велики Радојко Николић - Дрле, КАМЕНУ КЊИГУ ПРЕДАКА. Из њих се ишчитава историја једног народа, буне и ратови, тужне судбине, обичаји, веровања... И кроз текстове епитафа и кроз орнаментику.

 Посебан значај за традицију српског народа имају крајпуташи или кенотафи (од грчке речи за празне, почасне гробнице; кенос – празан и тафос – гроб). Овде ћемо цитирати великог српског писца Данила Киша : ,,Стари су Грци (читај Срби - прим. известиоца) имали један поштовања достојан обичај: онима који су изгорели, које су прогутали вулкански кратери, које је затрпала лава, онима које су растргле дивље звери или прождрли морски пси, онима које су разнели лешинари у пустињи, градили су у њиховој отаџбини кенотафе, празне гробнице – јер тело је ватра, вода или земља, а душа је алфа и омега, њој треба подићи светилиште.“ (Данило Киш, ,,Гробница за Бориса Давидовича“, БИГЗ, 1977)

 Нашим храбрим прецима, Солунцима, херојима Цера, Колубаре, Кајмакчалана, Солунског фронта, који су оставили своје кости у повлачењу преко Албаније, у Плавој гробници, на Крфу, Виду и Бизерти, чувајући част и достојанство српског војника, краља и отаџбине њихови потомци, не знајући где су страдали, подизали су, углавном у својим авлијама, спомен обележја, да их се сећају, да обележе њихово херојско дело, њихово постојање, да им душа не оде на Вечни суд без помена и опела.

 Ево примера крајпуташа у Слатини, који ће за пар година бити нечитљив, јер је већ сада у јадном стању:

ОВАЈ

ТУЖНИ СПОМЕН ПОКАЗУЈЕ ИМЕ ВОЈНИКА

МИЛОСАВА МАЏАРЕВИЋА ИЗ СЛАТИНЕ

РЕДОВА 4 ЧЕТЕ 4 БАТАЉ 12 ПУКА 3 ПОЗИВА

КОЈИ У .3 ГОД. СВОГА ЖИВОТА УМРЕ

...........9 МАР

.............КАО

...............К

На другој страни пише:

ОВАЈ СПОМЕН ПОДИЖЕ МУ ВЕРНА СУПРУГА ЈЕЛИСАВА

ЗА УСПОМЕНУ ДОК ЈЕ СРПСКОГ РОДА

 Бојимо се да је успомена на храброг Милосава Маџаревића већ избледела, као што су отпала слова и слојеви камена са овог поменика. Тужна судба тужног спомена српском хероју. Нека нам свима опрости, ако се опростити може.

-5-

 Наши крајпуташи предмет су проучавања не само домаћих, већ и светских етнолога – антрополога, историчара, историчара уметности и музејских саветника. На територији Чачка их има много. Нажалост, у стању су пропадања. И није проблем што их нагриза зуб времена, већ је проблем што су их садашњи потомци, и шира друштвена јавност, скрајнули у заборав.

 Слична је ситуација и са гробљашима од пешчара на сеоским гробљима. Како се гробља шире, тако се ваде стари споменици и скоро на сваком гробљу можете видети гомиле ,,камења“ (далеко било, њима су насипали и путеве).

 Центар за неговање традиције нема намеру да преузима посао Завода за заштиту споменика Србије или, делимично, Народног музеја. Хоће само да укаже на проблем, да подстакне и подигне свест мештана о значају тих споменика за наше наслеђе, да укаже на потребу њиховог очувања, заштите и конзервације.

 У том смислу, Центар за неговање традиције, што самостално, што у сарадњи са Народним музејом Чачак и Удружењем Наслеђе из Горњег Милановца, фотографисао је и пописао епитафе на око 3 000 надгробних споменика у: Прислоници, Рајцу, Липници, Кукићима, Слатини, Мршинцима, Балузи, Бечњу, Бресници, Вапи, Доњој Горевници, Јездини, Качулицама, Коњевићима, Лозници, Миоковцима, Мојсињу, Мрчајевцима, Паковраћу, Парменцу, Прељини, Пријевору, Риђагама, Рошцима, Соколићима, манастирима: Никоље, Јежевица, Заблаће...

 Сва наша документација доступна је Народном музеју Чачак и Заводу за заштиту споменика културе Србије са седиштем у Краљеву.

 Посао пописа надгробних споменика биће стална активност запослених у центру за неговање традиције и у том смислу нам је огромна помоћ етнолога – антрополога који код нас обавља стручну праксу преко програма ,,Моја прва плата“. Срећом јављају се и појединци заинтересовани за ову тену, Тутуновићи, Гостиљци, Сокићи...

 Иако је ово извештај о раду искористићемо прилику да апелујемо на градско руководство и на стручну јавност да се преко буџета и пројеката код надлежних министарстава обезбеде средства за заштиту и конзервацију крајпуташа. Завод за заштиту споменика културе Србије из Краљева је урадио сјајан посао конзервације крајпуташа у Адранима и Самаилама. Позитиван пример из праксе за нас.

 Бројалице и дечје игре:

 Пописано је преко 30 бројалица и старих, заборављених дечјих игара које ће бити основ за будуће креативне радионице са ученицима у сеоским основним школама и вртићима.

-6-

 Бојење вуне и памучних тканина материјалима из природе:

 Од старих бака, али и млађих жена које су сачувале ту традицију, пописани су рецепти за бојење вуне материјалима из природе: луковина, паприка, парадајз, кора дрвета, оровина, џибра, сушено цвеће, гавез, млечика, калпина од ораха, лист... Снимљени су и видео материјали који ће бити постављени на You tube канал Центра за неговање традиције.

 Ови рецепти биће такође, као и бројалице и дечје игре, основ за будуће креативне радионице.

ОРГАНИЗОВАЊЕ МАНИФЕСТАЦИЈА

 Као што је већ напоменуто у уводу овог Извештаја део манифестација, које су сада званично у програму Центра за неговање традиције, организован је у периоду када Центар није имао ни једног запосленог. Дакле, практично, реч је о волонтерском раду, жељи да се помогне организаторима, успоставе контакти и позиционира Центар за неговање традиције као установа која доприноси и подстиче културни живот у сеоским срединама.

Центар је, заједно са стручном службом, вршио контролу трошења средстава, у складу са позитивним законским прописима, али све заслуге за програмске садржаје иду организационим одборима манифестација, док је Центар за неговање традиције био логистичка и стручна подршка. Важно је напоменути да је направљен велики помак у квалитету програмских садржаја, да је одзив публике био више него задовољавајући. Да таксативно набројимо те манифестације:

* Ивањдански котлић у Доњој Трепчи;
* Дани бање у Слатинској бањи;
* Атеничко врело (Дани Атенице) у Атеници;
* Калиграфија у Овчар Бањи;
* Шумадијска краљица у Горњој Трепчи;
* Дани Прељине (Трећи сабор народне музике у част Добривоја Топаловића);
* Дани меда и воћа у Чачку.

ДОМ КУЛТУРЕ МРЧАЈЕВЦИ

Посебна пажња у раду Центра за неговање традиције посвећена је програмима у

Дому културе у Мрчајевцима, једном од најлепших и најуређенијих домова културе у селима Србије.

-7-

Тако смо у новембру/децембру имали пројекције четири филма са фантастичном посетом (рецимо цртани филм у 18,00 сати гледа 150 малишана, а ,,Операцију Халијард“ у 20,00 сати гледа 170 посетилаца; ,,Чуваре формуле“ гледало је 100 гледалаца).

Поред филмова изведена је и дуо драма ,,Бедеми ћирилице“ о браћи Ћирилу и Методију, о настанку словенске писмености, уз присуство импресивне бројке од 250 гледалаца (у сали која има 210 места).

Када је осниван Центар за неговање традиције једна од идеја водиља је била децентрализација културе и понуда и доступност културних садржаја становништву, посебно младима, у сеоским срединама. Мрчајевци јесу локални центар за групу села која му гравитирају (Катрга, Бресница, Бечањ, Вујетинци, Остра, Мојсиње...), имају одличну инфраструктуру, добру путну комуникацију са оближњим селима, али не сме се поновити грешка, и о томе већ строго водимо рачуна, да се сви културни садржаји преселе у Мрчајевце а да поменута села буду запостављена.

У раду Центра за неговање традиције води се рачуна да активности подједнако буду заступљене у селима на левој и десној обали Мораве, у селима узводно и низводно уз Мораву...

 ОСТАЛЕ АКТИВНОСТИ И ПРОГРАМСКИ САДРЖАЈИ

 Већ поменута дуодрама ,,Бедеми ћирилице“, у сарадњи са Удружењем ,,Чувари дела Вука Караџића“, изведена је, за ученике чачанских школа, и у Културном центру у Чачку.

 Заједно са Стручном службом Културног центра и директорима установа, покренута је иницијатива да се одржи панел на тему доставе података од јавног интереса. Организатор је био Центар за стручно усавршавање, а сала је била препуна заинтересованих. Није наша директна програмска активност, али је то питање било од великог значаја за остале установе културе, јавна предузећа и јавне установе. Наиме, као што је познато, појављују се организоване криминалне групе које, у дослуху са адвокатима, траже, понекад, бесмислене податке о пословању установа за 5-6 година уназад, са циљем да, уколико се не одговори у законском року, наплате своје услуге преко суда. То знатно отежава рад стручних служби које даноноћно раде на извештајима да би испоштовале законске рокове, а онда су, потенцијално, могли да трпе други послови за установе културе, па и наш Центар.

 Од усвајања Програма рада за 2024. на седници Управног одбора, а и пре тога, интензивно се радило, у контакту и сарадњи са организаторима манифестација које ће, убудуће, бити у надлежности Центра за неговање традиције, на изради концепције и програма тих манифестација.

 Будући упосленици Центра узели су активно учешће и у организацији Сабора фрулаша Србије ,,Ој Мораво“, иако је званични организатор био ТОЧ.

-8-

 У врхунској, не само чачанској, већ српској и балканској културној манифестацији Међународни бијенале визуелних уметности - Библиотека отворена књига Балкана, под слоганом Фабрике уметницима, уметност радницима (организација Центар за визуелна истраживања Круг) Центар је партиципирао у делу програма, посебно наступу Неде Николић чиме је, уједно, промовисан Сабор фрулаша Србије и фрула као српски народни инструмент.

 Подржане су још две манифестације:

* Међународни фестивал фолклора ,,Са Овчара и Каблара“ у Чачку;
* Концерт Ветерана града Чачка.

 САРАДЊА СА ДРУГИМ УСТАНОВАМА И УДРУЖЕЊИМА

 Са свим установама културе у граду Центар је имао успешну и коректну сарадњу.

 Остварени су бројни контакти и разговори са министарствима, КПЗ Србије итд, што је резултирало са, до сада, 11 поднетих пројеката.

Представници бројних удружења грађана контактирали су Центар за неговање традиције, и обрнуто, и одржан је низ састанака о модалитетима потенцијалне сарадње. То су: Наше дрво, Еко дизајн, Креативна јазбина, Етнос, Наслеђе, КУД ФРА, КУД ,,Дуле Милосављевић“ Желе, Страцимиров запис, Чувари дела ,,Вука Караџића“, Евгенија Јежевица, Катржанке Катрга, ветерани града Чачка, Центар за визуелна истраживања Круг, Бамби, Удружење гуслара, Удружење пчелара ,,Чачак“... Некима је пружана и стручна помоћ око израде пројеката, извештаја, разне друге папирологије...

Чачак Центар за неговање традиције

22. 2. 2024. вд директор

 Зоран Рајичић

-9-